צרוף קטן לזימון

שאלה

האם ניתן לצרף לזימון קטן פחות מגיל 13 ובאלו תנאים?

המקורות בגמרא:

**בתלמוד הבבלי**, מבארת הגמרא (ברכות מז:) שההלכה בעניין זה היא כדברי **רב נחמן** שאמר: "קטן **היודע** למי מברכים - מזמנין עליו" (כלומר צריך שהוא יבין וידע שמברכים לה').

**בתלמוד הירושלמי** (ברכות פ"ז ה"ב), מובאים דברי רבי יוסי שאמר: "פעמים רבות אכלתי עם רבי תחליפא אבא ועם רבי חנינא ולא זימנו עלי עד שהבאתי **שתי שערות**" (כלומר עד שנהייתי בוגר וגדלו לי שתי שערות).

היוצא מהאמור לעיל הוא שלפי דברי התלמוד **הבבלי** קטן **שמבין למי מברכים** יכול להצטרף לזימון, ולפי דברי התלמוד **הירושלמי** משמע שגם קטן שיודע למי מברכים לא יכול להצטרף לזימון אא"כ הביא שתי שערות.

שיטות הראשונים

בראשונים מצינו מספר שיטות בעניין זה נציג את ב' השיטות המרכזיות לעניין ההלכה:

**הרי"ף** (שם לה.), **הרמב"ם** (הל' ברכות פ"ה ה"ז), **המאירי** (שם), ועוד פסקו כפשט דברי התלמוד **הבבלי** שקטן היודע מבינתו למי מברכים מצטרף לזימון בשלושה.

אך **התוספות** (שם), **שבה"ל** (קנג), ועוד פוסקים פסקו על פי דברי התלמוד הירושלמי שאין לצרף קטן לזימון כלל וכלל.

פסיקת השולחן ערוך והרמ"א

**בשולחן ערוך** (או"ח קצט, י) פסק כדברי **הרי"ף והרמב"ם** וזה לשונו: "קטן שהגיע לעונת הפעוטות ויודע למי מברכים, מזמנין עליו ומצטרף בין ל (זימון ב) שלשה בין ל (זימון ב) עשרה".

**אך הרמ"א פסק** שקטן לא מצטרף לזימון וזה לשון קודשו**: "**ויש אומרים שאין מצרפים אותו כלל עד שיהא בן שלש עשרה שנה דאז אנו מחזיקים שהוא כמו גדול שהביא ב' שערות **וכן נוהגין ואין לשנות".**

כך שיוצא **שלאשכנזים** אין לצרף קטן לזימון, **ולספרדים** ניתן לצרף קטן לזימון, אך יש לברר מאיזה גיל ובאיזה תנאים ניתן לצרף את הקטן לזימון?

מאיזה גיל ניתן לצרף את הקטן לזימון?

בגמרא דלעיל ראינו כי קטן הרוצה להצטרף לזימון צריך לדעת למי מברכים, וזהו תנאי המוסכם על כולם, אך לגבי השאלה מאיזה גיל ניתן לצרפו נחלקו האחרונים:

יש שכתבו שניתן לצרפו מגיל **תשע או עשר** (כ"כ המג"א והברכ"י והבא"ח). ויש שכתבו שניתן לצרפו **מגיל שש**.

להלכה נראה שבמידה והוא יודע למי מברכים ניתן לצרפו מגיל שש וכן פסק הגאון **הרב עובדיה יוסף** שליט"א (יחו"ד ח"ד יג) וזה לשון קודשו: "קטן מבן **שש** ומעלה שיודע למי מברכים מצטרף לזימון בין לשלשה בין לעשרה".

לסיכום

לאשכנזים אין לצרף לזימון קטן פחות מגיל יג שנים, ולספרדים ניתן לצרף לזימון קטן מגיל **שש** ומעלה **שיודע** למי מברכים.